A Bizottság 2646/98/EK rendelete

(1998. december 9.)

a harmonizált fogyasztói árindexben szereplő tarifák kezelésére vonatkozó minimumszabályok tekintetében a 2494/95/EK tanácsi rendelet végrehajtására vonatkozó részletes szabályok megállapításáról

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a harmonizált fogyasztói árindexekről szóló, 1995. október 23-i 2494/95/EK tanácsi rendeletre [1] és különösen annak 4. cikkére és 5. cikke (3) bekezdésére,

az Európai Központi Bankkal való konzultációt követően [2],

mivel a 2494/95/EK rendelet 5. cikke (1) bekezdésének b) pontja értelmében minden tagállam köteles létrehozni egy harmonizált fogyasztói árindexet (HICP) az 1997. januári indexszámmal kezdődően;

mivel a 2494/95/EK rendelet 9. cikke értelmében, biztosítani kell a Laspeyres-típusú indexszám következetes alkalmazását az érintett kiadások valamennyi részindexére vagy kategóriájára vonatkozóan; mivel azok súlyozásának megfelelően kell tükrözniük az indexszámsokaságának kiadási szerkezetét;

mivel a gyakorlatban a tarifaárakat tartalmazó HICP-részindexeket vagy közvetlenül a szolgáltatóktól szerzik be, vagy a tagállamok számítják ki azokat a tarifaárak adatai és a szolgáltatók által szolgáltatott, a tarifaárak alapjául szolgáló fogyasztási szerkezet alapján; mivel jelentős eljárási különbségek lehetnek a részindexek összeállítása során, amikor a tarifaszerkezet-módosításokat a tarifa egy sajátos eleme árának megváltoztatásával azonos időben végzik el, arra kényszerítve a fogyasztókat, hogy módosítsák fogyasztói szokásaikat; mivel ezért biztosítani kell, hogy a megfelelő bázisinformációk megszerezhetőek legyenek annak biztosítása érdekében, hogy az azokon alapuló HICP-k eleget tegyenek a 2494/95/EK rendelet 4. cikkében említett összehasonlíthatósági követelményeknek;

mivel a 2494/95/EK rendelet 6. cikke értelmében azok a HICP-k összeállításához szükséges bázisinformációk, amelyeket a statisztikai egységektől kell beszerezni, olyan árakból és súlyokból állnak, amelyeket számításba kell venni az összehasonlíthatóság biztosítása érdekében;

mivel a 2494/95/EK rendelet 7. cikke értelmében azok a statisztikai egységek, amelyeket az árakra vonatkozó adatok gyűjtése vagy szolgáltatása terén a tagállamok együttműködésre szólítanak fel, kötelesek engedélyezni a ténylegesen alkalmazott árak megfigyelését, valamint kérelemre kötelesek a valóságnak megfelelő és teljes információt szolgáltatni;

mivel a legutóbb a 1688/98/EK [3] tanácsi rendelettel módosított, 1749/96/EK bizottsági rendelet [4] 4. cikke értelmében a HICP-t úgy kell összeállítani, hogy tartalmazza az újabban jelentős termékek vagy szolgáltatások árának változását;

mivel ez a rendelet nem kötelezi a tagállamokat új statisztikai felmérések elvégzésére;

mivel az e rendeletben meghatározott intézkedések összhangban vannak a Statisztikai Programbizottság (SPB) véleményével,

ELFOGADTA EZT A RENDELETET:

1. cikk

Cél

E rendelet célja, hogy megállapítsa a "tarifaárak" kezelésének minimumszabályait a harmonizált fogyasztói árindexben (HICP).

2. cikk

Meghatározások

E rendelet alkalmazásában:

1) tarifa: az olyan azonos termék vagy szolgáltatás, vagy hasonló termékek és szolgáltatások beszerzésére és fogyasztására vonatkozó előzetesen meghatározott árak és feltételek listája, amelyet központilag határozott meg a szolgáltató, a kormányzat vagy egy megállapodás abból a célból, hogy a fogyasztók jellemzői, a fogyasztás szintje, szerkezete vagy időzítése alapján differenciált árak és feltételek segítségével befolyásolja a fogyasztási szokásokat. A tarifák meghatározásában nem vehetnek részt a háztartások;

2) tarifaár: az adott termék vagy szolgáltatás alkotóelemére vagy fogyasztási egységére alkalmazott, egy tarifa alapján meghatározott ár.

3. cikk

Bázisinformáció

Bázisinformáció mindaz a tarifaár és a tarifasúly, amely a fogyasztók jellemzői, a fogyasztás szintje, szerkezete vagy időzítése szerint tükrözi a termék vagy szolgáltatás fogyasztásának szerkezetét.

4. cikk

Adatforrások

(1) A tarifaárakat tartalmazó HICP-részindexeket a tagállamok számítják ki a 3. cikkben említett, és a szolgáltató által szolgáltatott alapinformációkból.

(2) A tagállamok által az alapinformációk összegyűjtése és szolgáltatása terén együttműködésre felszólított statisztikai egységek kötelesek a valóságnak megfelelő és teljes információt szolgáltatni a kérelem időpontjában, valamint lehetővé tenni a hivatalos statisztikák összeállításáért felelős szervezeteknek és intézményeknek, hogy kérelmükre megkapják a HICP-részindexek összehasonlíthatósági követelményeknek való megfelelésének és minőségének értékeléséhez szükséges mértékben részletezett információkat.

5. cikk

Eljárás

A tarifaárakat tartalmazó HICP-részindexeket egy, az egyéb részindexek kiszámításához használt Laspeyres-típusú képlet szerint kell kiszámítani. Ezek, a háztartások által a tarifa adott változása előtt választott fogyasztási szerkezet fenntartásának érdekében, az árváltozást a megváltozott kiadások alapján tükrözik. Amennyiben megváltozik a tarifa, és amennyiben e változás következtében:

1. egy alkotóelem vagy egy fogyasztási egység jellemzője változatlan marad, akkor annak az elemnek vagy egységnek a régi és új tarifa szerinti árát közvetlenül kell összehasonlítani, és az árkülönbséget be kell építeni a HICP-be;

2. egy alkotóelem vagy egy fogyasztási egység jellemzője megváltozik, vagy egy új alkotóelemet adnak hozzá, amely nem jelent új terméket vagy szolgáltatást a fogyasztó számára, akkor az árváltozást a változást megelőző, legfeljebb egy éves időszak fogyasztási szerkezetének a megőrzéséhez szükséges kiadásokat a megfelelő súlyozással kell kiszámítani. A jellemzőkben beállott változások kiigazítása összhangban van az egyéb részindexek esetén alkalmazott minőségkiigazításokkal;

3. egy új vagy eltérő jellemzővel rendelkező alkotóelemet vagy fogyasztási egységet, amely új terméket vagy szolgáltatást jelent a fogyasztó számára, adnak hozzá a tarifához, azt az 1749/96/EK rendeletben meghatározottak szerint "újabban jelentős termékként vagy szolgáltatásként" kell értékelni. Amennyiben az új termékre vagy szolgáltatásra fordított kiadás jelentős, azt be kell építeni az indexbe, vagy az új tarifa hatálybalépésekor, a várható közvetlen fogyasztás becslése alapján hozzákapcsolva, vagy egyébként egy 12 hónapos időszakon belül.

6. cikk

Összehasonlíthatóság

Összehasonlíthatóak azok a HICP-k, amelyeket az e rendelet 5. cikkében meghatározott előírások szerint vagy egyéb olyan eljárások alapján számítottak ki, amelyek nem eredményeznek átlagosan egytized százalékpontnál nagyobb eltérést egy év során az előző évhez képest egy olyan indextől, amelyet ezen előírások szerint állítottak össze.

Az eljárások és a gyakorlat bármely módosítását, amely az e bekezdésben meghatározott összehasonlíthatóság biztosításához szükséges, a részindexek tekintetében a rendelet hatálybalépését követően minél előbb, de legkésőbb 1998. decemberéig végre kell hajtani, és az hatályba lép az 1999. januári indexszámmal kezdődően.

7. cikk

Minőségbiztosítás

Azok alkalmazása előtt a tagállamok közlik a Bizottsággal (Eurostat) a tarifaárak kezelésére kialakított eljárásokra vonatkozó információkat, amennyiben ezek különböznek az e rendelet 5. cikkében meghatározottaktól.

A tagállamok a Bizottság (Eurostat) kérésére közlik az e rendeletben meghatározott minimumszabályok követelményeinek való megfelelés céljából alkalmazott eljárásokra vonatkozó információkat is.

8. cikk

Hatálybalépés

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1998. december 9-én.

a Bizottság részéről

Yves-Thibault de Silguy

a Bizottság tagja

[1] HL L 257., 1995.10.27., 1. o.

[2] 1998. július 8-i vélemény.

[3] HL L 214., 1998.7.31., 23. o.

[4] HL L 229., 1996.9.10., 3. o.

--------------------------------------------------